UPASSENDE: Stabæk-jentene, her under Toppserie-kampen mot Medkila i fjor, har fått en knallstart på sesongen, men høydepunktene er upassende for YouTube (innfelt). Foto: NTB Scanpix/Reuters

YouTube fjernet damefotball - mener innholdet er upassende

Serieforeningen for kvinnefotball la ut høydepunkter fra de to første serierundene på YouTube. Det ville ikke videodelingstjenesten ha noe av.

Stine Løvmo Lie

Oppdatert 4. april 2016

Artikkelen er over fire år gammel

Bare en times tid etter at Richard Jansen søndag kveld lastet opp klipp fra de 12 første seriekampene, var fem av sammendragene fjernet av videogiganten.

– Dette en er liten skandale, rett og slett, sier Jansen, sportslig leder i Stabæk og nestleder i Serieforeningen for kvinnefotball (SKF), til VG.

SKF laget en YouTube-kanal for å kunne legge ut blant annet høydepunkter fra serierundene i Toppserien, ettersom alle kampene for første gang blir TV-produsert. NRK har kjøpt rettighetene til et knippe Toppserie-kamper, men SKF og Fotball Media deler rettighetene til resten av kampene. SKF har derfor lov til å publisere høydepunktene på nett.

LES OGSÅ: «Alle» gir blaffen i fotballjentene

Hevder å ha gjennomgått innholdet

– YouTube-brukere har rapporter én eller flere av videoene dine som upassende. Vi har gjennomgått innholdet og konkludert med at videoene bryter retningslinjene våre for brukere, lyder beskjeden fra videodelingstjenesten til SKF søndag kveld.

Jansen tror knapt det kan leser.

– Jeg håper at YouTube har slurvet med rutinene når de skriver at de har sett gjennom innholdet. Hvis det er noe annet, at det sitter ansatte i YouTube som mener at kvinnefotball er upassende, så har de et kjempeproblem, sier Stabæk-lederen oppgitt.

LES OGSÅ: Rasende Graham Hansen: – Helt latterlig

Saken fortsetter under skjermdumpen

UPASSENDE: Denne beskjeden fikk Richard Jansen av YouTube søndag kveld. Foto: Skjermdump

Kontoen ble sperret

Jansen ønsket å komme i kontakt med YouTube etter å ha mottatt beskjed om de fjernede klippene, men han fant kun en epostadresse som kan benyttes av presse. Han forsøkte likevel, men fikk svar om at han ikke kan forvente å få respons ettersom han ikke jobber for media.

I stedet har hele YouTube-kontoen til SKF blitt sperret.

– Dette er spesielt, og det er ikke rettighetsproblematikk de tar opp. Det er altså det at innholdet er «upassende», sukker Jansen.

Mandag formiddag fikk VG svar fra YouTube.

– Med det enorme volumet av videoer på vår side, hender det i blant at vi gjør en feilvurdering. Når vi blir gjort oppmerksomme på at en video har blitt fjernet ved en feil, reagerer vi raskt for å få den opp igjen. Vi har en ankeprosess på plass til våre brukere, og når det har skjedd en feil retter vi den opp så raskt som mulig, lyder meldingen.

Videogiganten ønsker ikke å svare på om videoene faktisk ble gjennomgått før de ble fjernet, eller hvorfor brukeren ble sperret, men nå er kontoen åpen igjen.

LES OGSÅ: ﻿Graham Hansen – Mange tenker at jenter ikke kan spille fotball﻿

Publisert: 03.04.16 kl. 21:30 Oppdatert: 04.04.16 kl. 14:27

Les også